LESONI 10
Na Cava na Sokalou Vakavuvale?
E vinakata sara ga o Jiova ena gauna vakaivolatabu mera dau soqoni vata na vuvale yadua, mera veivolekati kina kei koya ra qai veivolekati vakavuvale. (Vakarua 6:6, 7) Qori na vuna era vakatikitikitaka kina e dua na gauna e veimacawa na iVakadinadina i Jiova mera sokalou vakavuvale. Era marautaka kina nodra veivosakitaka na usutu vakaivolatabu e ganita sara ga na vuvale. Ke o tiko taudua, qori e gauna vinaka mo volekati koya kina na Kalou ena nomu vulica e dua na usutu vakaivolatabu.
Gauna meda toro voleka kina vei Jiova. “Toro voleka vua na Kalou ena qai toro voleka mai vei kemuni o koya.” (Jemesa 4:8) Nida vulica ena iVolatabu na veika matailalai me baleta na itovo i Jiova kei na veika e cakava, eda na kilai koya vinaka. Dua na sala me tekivu rawa kina na sokalou vakavuvale, oya na kena wiliki vakadomoilevu na iVolatabu, de dua ni muri na ituvatuva ni wili iVolatabu vakamacawa ena Soqoni ni Bula vaKarisito kei na Cakacaka Vakaitalatala. E rawa ni lesi e vica na tikina me ratou wilika na lewe ni vuvale yadua qai veivosakitaki na ka e vulici kina.
Gauna ni veivolekati vakavuvale. Ni vulici vakavuvale na iVolatabu ena kaukaua na kedratou ivau, o rau na veiwatini, itubutubu kei ratou na gone. Qo me gauna marautaki, veivakacegui qai gauna namaki duadua ena dua na macawa. Mera digia na itubutubu na ulutaga ena yaga me veivosakitaki qai veiganiti kei na nodratou dui yabaki ni bula na gone me vaka na ulutaga eso mai Na Vale ni Vakatawa kei na Yadra! se na noda website na jw.org. Rawa ni veitalanoataki na ituvaki dredre eratou sotava e koronivuli na gone, kei na sala me wali kina. Vakacava mo dou sarava na porokaramu ena JW Broadcasting (tv.jw.org) dou qai veivosakitaka? Ena marautaki sara ke dou vakatovotovotaka na sere ena lagati ena soqoni, dou qai vakayagataka vata eso na ivakalomavinaka ni sa cava na nomudou sokalou vakavuvale.
Na sokalou vakavuvale e veimacawa ena vukei kemudou vakavuvale mo dou taleitaka na Vosa ni Kalou, ena vakalougatataka tale ga vakalevu o Jiova na nomudou sasaga.—Same 1:1-3.
Na cava keimami vakatikitikitaka kina e dua na gauna ni sokalou vakavuvale?
Na cava mera cakava na itubutubu me marautaki kina na sokalou vakavuvale?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn